


SUT I FEIRNIADU ERTHYGL CYLCHGRAWN
Felly, eich aseiniad ydy beirniadu erthygl cylchgrawn. 
Bydd y daflen hon yn rhoi ychydig o ganllawiau i’w dilyn wrth i chi fynd ymlaen. 
Ond arhoswch, pa fath o erthygl cylchgrawn ydy hi: erthygl empirig/ymchwil ynteu adolygiad llenyddiaeth? Bydd rhai o’r canllawiau a gynigir yma yn berthnasol i feirniadaethau o erthyglau o bob math, ond gall pob math o erthygl godi cwestiynau sydd yn enwedig o berthnasol i’r math hwnnw yn unig.  
Yn gyntaf oll, yn achos erthygl cylchgrawn o unrhyw fath, dylai’ch beirniadaeth gynnwys gwybodaeth sylfaenol:
1. Enw(au) yr awdur(on)
2. Teitl yr erthygl 
3. Teitl y cylchgrawn, rhifyn, dyddiad, mis a rhifau’r tudalennau 
4. Datganiad o’r broblem neu’r mater a drafodwyd 
5. Nod, agwedd neu ddull yr awdur, hypothesis, a’r prif gasgliadau. 
Dylai rhan fwyaf eich beirniadaeth, fodd bynnag, gynnwys eich barn gymwys am yr erthygl. 
Darllenwch yr erthygl rydych yn mynd i’w beirniadu unwaith er mwyn cael trosolwg. Wedyn, darllenwch hi eto, yn feirniadol. 
Erbyn cyrraedd y pwynt yma efallai yr hoffech wneud nodiadau i’ch hunan ar eich copi chi (nid copi’r llyfrgell, os gwelwch yn dda). 
Mae’r canlynol yn rhai cwestiynau y byddwch efallai am fynd i’r afael â nhw yn eich beirniadaeth ni waeth pa fath o erthygl rydych yn ei beirniadu. (Defnyddiwch eich disgresiwn. Nid oes angen i’r pwyntiau hyn gael eu trafod yn y drefn hon, ac efallai na fydd rhai yn berthnasol i’ch erthygl benodol chi .) 
1. Ydy teitl yr erthygl yn briodol ac yn glir? 
2. Ydy’r crynodeb yn benodol, yn nodweddiadol o’r erthygl, ac yn y ffurf gywir? 
3. Ydy pwrpas yr erthygl wedi ei esbonio’n glir yn y cyflwyniad? 
4. Ydych chi’n gweld gwallau yn y ffeithiau a’r dehongliad? (Mae hyn yn un da! Chredwch chi byth pa mor aml mae awduron yn camddehongli neu’n camfynegi gwaith pobl eraill. Cewch wirio hyn drwy chwilio dros eich hunan am y cyfeiriadau mae’r awdur yn eu dyfynnu.) 
5. Ydy’r drafodaeth i gyd yn berthnasol? 
6. Ydy’r awdur wedi dyfynnu’r llenyddiaeth berthnasol, a’r llenyddiaeth berthnasol yn unig? Os ydy’r awdur wedi cynnwys cyfeiriadau dibwys, neu rai sydd ddim yn berthnasol, awgrymwch y dylid eu dileu. 
7. Oes unrhyw syniadau sy wedi cael eu gorbwysleisio neu eu tanbwysleisio? Awgrymwch adolygiadau penodol.
8. Ddylai rhai adrannau o’r llawysgrif gael eu hehangu, eu crynhoi neu eu hepgor? 
9. Ydy datganiadau’r awdur yn glir? Heriwch ddatganiadau amwys. Awgrymwch, drwy enghreifftiau, sut y gellir bod yn eglur, ond peidiwch â rhoi’ch arddull chi yn unig yn lle un yr awdur. 
10. Pa dybiaethau sylfaenol sy gan yr awdur? 
11. Ydy’r awdur wedi bod yn wrthrychol wrth drafod y pwnc?
Yn ogystal, dyma rai cwestiynau sy’n fwy penodol i erthyglau empirig/ymchwil. (Unwaith eto, defnyddiwch eich disgresiwn.)
1. Ydy amcan yr arbrawf neu amcan y sylwadau yn bwysig i’r maes? 
2. Ydy’r dulliau arbrofi wedi eu disgrifio’n ddigonol? 
3. Ydy cynllun a dulliau’r astudiaeth yn briodol i ddibenion yr astudiaeth? 
4. Ydy’r gweithdrefnau wedi cael eu cyflwyno’n ddigon manwl fel y gall y darllenydd eu dyblygu? (Dyma un da arall! Byddai’n syndod i chi gael gwybod faint o ymchwilwyr uchel eu parch sy’n torri corneli yn eu gwaith o ran y pwynt hwn.) 
5. Sganiwch a gwiriwch gyfrifiadau yn y fan a’r lle. Ydy’r dulliau ystadegol yn addas?
6. Ddaethoch chi o hyd i unrhyw gynnwys sy wedi eu hailadrodd neu eu dyblygu? Gwendid cyffredin ydy ailadrodd yn y testun ddata sy mewn tablau neu ffigurau. Awgrymwch y dylai data tablaidd gael ei ddehongli neu ei grynhoi yn y testun, nid ei ailadrodd yn unig. 
Gair am eich arddull chi: gadewch i’ch cyflwyniad fod wedi ei resymu’n dda ac yn wrthrychol. Os anghytunwch (neu os cytunwch) yn angerddol â’r awdur, gadewch i’ch angerdd eich ysbrydoli i uchderau newydd o ymchwil trylwyr a dadl resymedig



